මේ සිද්දියෙන් දවස් කීපයකට පස්සෙ නිම්න ගෙ තඩි බයික් එකේ නිම්නත් අශේනුත් හොස්ටල් පැත්තට පිටි කිලෝ එකකුත් අරන් යනවා හවස 4 ට විතර. මේ යන්නෙ හොස්ටල් එකේ හිටපු උයන පිහන වැඩ වලට බොහොම කැමති පුලා අයියගෙ කාමරේ සෙට් වෙන්න. අද ප්ලෑන් එක පොල් රොටී සහ ඌරු මස්.
අද දවල් තිබුන දේශනය අවලංගු උන නිසා හේලි අද කලින් ම බෝඩිමට ගිහින් හුඟ කාලෙකින් කරන්න බැරි උන තෙල් සාත්තුවක් කොණ්ඩෙට කරලා හොඳින් නා ගත්තා. නාගෙන එනකොටයි හවස 7 ට සින්නොත් එක්ක මීටිමක් තියන බව කියලා වට්සැප් පනිවුඩයක් ඇවිත් තිබ්බෙ. පලවෙනි සෙමෙස්ටරයෙම රෙප් කෙනෙක් වෙන්න උන එක ගැන හේලි ට තිබුනේ අප්‍රසාදයක්. තමන්ගෙ ෆැකල්ටියෙ රැග් කියන දේ මහ ලොකුවට නැති උනත් , සම්ප්‍රදායන් වල විදිහට පොඩි පොඩි වාත නොතිබුනා ම නොවෙයි. මේ වාත වලට වැඩියෙන් ම අහු උනේ රෙප් ලා. මොකද බැජ් එකේ කවුරු කරන මොන වැඩේ ටත් ගෙන්නලා බනින නිසා. එක අතකට චමරි වගේ අහිංසක කෙල්ලෙක් නැතුව තමන් වගේ පොඩ්ඩක් හිත හයිය කෙල්ලෙක් මේක කරන එකත් හොඳයි කියල හේලි ට වෙලාවකට හිතුන. හේලි කියන්නෙ බොහොම මධ්යම පාංතික පව්ලකින් එන දැරිවියක්. තාත්තා රජයේ ලිපිකරු තනතුරක් දැරුව, අම්මා පොලීසියෙ වැඩ කෙරුව හේලි ගෙ ජීවිතේ ගොඩක් දේවල් තනියම කරගත්ත ඇය, සමාජයේ ගැවසෙන්න පුරුදු, හිත හයිය කෙල්ලෙක්. ඉතින් මේ හිත හයිය හේලි නාගෙන, පිට මැදටම දිග රැලි කොණ්ඩෙ තෙත බේරෙන පිටින් කඩාගෙන ආපහු කැම්පස් යන්න පිටත් උනේ සින්නො හම්බෙන්න කලින් රෙප් ල එකතු වෙලා මොනවට බැනුම් අහන්න වෙයිද, බැනුම් අහන දේවල් වලට කියන්නෙ මොනවද කියල සැලසුම් කරගන්න ටිකක් කලින් යන එක සුදුසු නිසා. කැම්පස් එකේ පැත්තෙ ගේට්ටුවෙන් ඇතුල් වෙලා ගස් වලින් හෙවන උන පාර දිගේ ඇය හෙමින් හෙමින් කැන්ටිම පැත්තට යන්න පටන් ගත්තේ, මීටිම තියෙන්නේ කැන්ටිමේ එහා පැත්තෙ නිසයි.
පැද්දි පැද්දි හවස් වරුවේ කොන්ඩෙත් කඩාගෙන ඉස්සරහට එන හේලි ව ඈත තියා ම නිම්න දැක්කා. " අඩෝ අන්න අර කෙල්ල හින්දා තමා මන් එදා අබයගෙන් වාත උනේ" නිම්න මදක් පිටුපසට වී අශේන් ට කිව්වා.  " අඩෝ අර ඉස්සරහින් එන කෙල්ල ද, ඒ මරු කෑල්ලක් නෙ"
"කෑල්ල තමයි. කටේ සැර තමුසෙ අහලා නෑ නෙ. මට හෙන සත්තමක් දැම්මා.මට පරක්කු වෙලා තිබ්බ නිසා මන් මොකුත් කියන්න ගියෙ නෑ"
එද තේ නාල දේශනයට ගිහින්, පෙඟුනු අසයින්මන්ට් එකක් බාර දෙන්න ගිහින් අබයගෙන් හොඳ ම කුණු කතා අහගත්ත නිම්න එදා ඉඳන් සතියක් විතර යන කම් යාලුවොන් ගෙනුත් බයිට් උනා. එදා කැන්ටිමේ දි උන දේ සංක්ශිප්තව යාලුවන් ට කිව්වත් ඒ කෙල්ල තමන් ට දාපු පාට් එක ගැන නිම්න යාලුවන් ට කියන්න ගියේ නෑ මේ වෙලාවෙ කියවුනාට.
" ඒ ඇත්තද බන්. මේ ජුන්නියෙක් නේද. යකෝ පුදුම හයියක් නෙ ඒකි ට. හිටහන් වැඩක් කරන්න. ඔහොම නවත්තපන් කො." ඒ වන විට හේලි ව පහු කරගෙන ගිහින් තිබුනත් අශේන් බයිසිකලය නවත්තෙව්වා.
" ආව අදහසක්. අපි බිත්තර ගහමු"
" අනේ මෝඩයො බිත්තර ගහන්න කොහෙන් බිත්තර ගේන්නද. අනික ඒව බලු වැඩ බන්."
" බලු නෑ බන් නාගන්න නෙ තියෙන්නෙ ගෙදර ගිහින් අනික මේ රෑ වෙලා මේවයෙ ඇවිදින්න හොඳ යැ කෙල්ලෙක් ට. බිත්තර ගැහුවම ආයි යයි බෝඩිමට "
අනේ මුගෙ ලොජික්. නිම්න හාස්‍යමුසු හිනාවක් නගාගෙන හිතුවා.
හැබැයි ගන්න හරයකුත් නැතුවාම්ම නෙවෙයි. තෙත බේරෙමින් පැද්දෙමින් යන කොණ්ඩයත් , අශේන් ගෙ අතේ තිබ්බ පිටි මල්ලත් දැක්ක නිම්න ට නුවණ පහල උනා.  බයික් එක ආපහු හරවගත් නිම්න අශේන් ට සූදානම් වෙන්න කියල හෙමින් හේලි දෙසට පැදගෙන යන්න ගත්තා.
ගිය සතියෙ බැජ් එකේ ගෑනු ලමයෙක් වෙන ෆැකල්ටියක සින්නෙක් එක්ක යාලු උන එක සම්බන්දයෙන් තමන් ට බැනුම් අහන්න උන හැටි කල්පනා කර කර හේලි කැන්ටිම පැත්තට යනකොට පිටුපසින් බයික් එකක හඬ ඇහුනා. ඇය පොඩ්ඩක් පාර අයිනට උනේ වැඩි පරෙස්සමට. එක් වරම ඔලුව උඩට කුඩු ගොඩක් වැටුන ඇයට දැනෙනවාත් සමහ හේලි ට ඉබේටම මහ හඬින් කෑ ගැස්සුනා.තඩි බයික් එකේ ආව කොල්ලො දෙන්නා හූ හඬින් හිනා වෙමින් වේගෙන් ඇයව පහු කරගෙන ඉදිරියට ගියා.
කරන්න දෙයක් හිතාගන්න බැරුව හේලි ගල් ගැසී ටිකක් වෙලා එතැනම හිටගෙන හිටියා. පිටි නාගෙන හොල්මනක් වගේ ඉන්න හේලි එක මොහොතක් බයිසිකලය පස්සෙ එලවන්නද, මීටිමට යන්න ද, මේ ගැන පැමිණිලි කරන්න යන්නද කියල කල්පනා කරා. ඒත් හොල්මනක් වගේ කැම්පස් එක මැදින් යන එක හේලි ට ඇල්ලුවේ නෑ. හිතේ තරහ වැඩිකමට හේලි ව වෙව්ලන්න ගත්තා. සුපුරුදු ලෙස කඳුලු ගුලි දෙකක් ඇස් දෙකේ පිරුණා.  " මේ ටික පිහදාගෙන බෝඩිමට ගිහින් නා ගන්න එක තමා හොඳම " හේලි තීරණය කලේ පාර දෙගේ යමින් එමින් සිටි කීප දෙනෙක් ඈ දෙස සානුකම්පිත බැලුම් හෙලන හැටිත් තව කීප දෙනෙක් හිනා වෙමින් යන හැටිත් දැකලා. පිටි ටික පුලුවන් තරම් ගසා දමන්න උත්සහ කරත් තෙත කොන්ඩෙ ඇලුන පිටි නම් ගසල යවන්න බැරි උනා. මග හමුවෙන හැම දෙනාගෙන් ම පුදුමයට පත් බැලුම් ලබමින් හේලි ලහි ලහියේ බෝඩිමට දිව්වේ මේ කැත වැඩේ කවුරු කලා ද කියල හිතමින්. තඩි බයික් එකක ආව කොල්ලො දෙන්නෙක්? තඩි බයික් එකක්? හේලි ට චමරි ගෙ වචන සිහියට ආවා. පොදු සිහින බූරු තඩියා? මේක නම් උගෙ වැඩක් මයි. හොඳ වැඩක් කරන්න ඕන බූරුවට හිතමින්, ඇස් දෙකට පිරුනු කඳුලු බෝල දෙක නිදහස් කරපු හේලි බෝඩිමට දිව්වා.